
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS SKYRIUS

SPRENDIMO
„DĖL UAB „RAMUNĖLĖS“ VAISTINĖS 2025 METŲ VALSTYBINĖS ŽEMĖS NUOMOS MOKESČIO SUMAŽINIMO / NESUMAŽINIMO“ PROJEKTO
AIŠKINAMASIS RAŠTAS

2025 m. rugpjūčio 29 d.
Šiauliai


Sprendimo projekto tikslas – sumažinti / nesumažinti Šiaulių miesto savivaldybės biudžeto sąskaita UAB „Ramunėlės“ vaistinės (kodas 181528234) 2025 metų valstybinės žemės nuomos mokestį 1 925,12 Eur suma už 0,1889 ha ploto žemės sklypą adresu: Lyros g. 13, Šiauliai.

Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio ir žemės nuomos mokesčio priedo už valstybinę žemę“ 1.8 papunkčiu numatyta, kad savivaldybių tarybos savo biudžeto sąskaita turi teisę mažinti valstybinės žemės nuomos mokestį arba visai nuo jo atleisti.
Mokesčių lengvatų teikimo taisyklių, patvirtintų Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu (suvestinė redakcija nuo 2025-07-11), 10.2 papunktyje numatyta, kad Šiaulių miesto savivaldybės taryba sprendimais gali mažinti einamųjų metų nuomos mokestį už valstybinę žemę arba visai nuo jo atleisti, jei  asmenys nurodo objektyvias valstybinės žemės nuomos sutarčių nesudarymo priežastis.
Šiaulių miesto savivaldybės taryba 2024-05-02 sprendimu Nr. T-150 „Dėl nuomos mokesčio už valstybinę žemę tarifų nustatymo“ patvirtino valstybinės žemės nuomos mokesčio tarifus, kurie galioja nuo 2025-01-01:
- 0,80 proc. žemės vertės, apskaičiuotos pagal einamųjų metų sausio 1 dieną taikytus žemės verčių žemėlapius, – asmenims, kurie valstybinės žemės nuomos sutartis sudarė po 2009 m. sausio 1 d., ir asmenims, kuriems valstybinės žemės nuomotojas Lietuvos Respublikos Vyriausybės nustatyta tvarka perskaičiuoja iki 2008 m. gruodžio 31 d. sudarytų valstybinės žemės nuomos sutarčių pagrindu išnuomotų žemės sklypų vertę;
- juridiniams asmenims, kurie nėra sudarę valstybinės žemės sklypų nuomos sutarčių taikomas 4,0 proc. tarifas. 

Šiaulių miesto savivaldybė (toliau – Savivaldybė) gavo Advokato Mariaus Ramanausko kontoros, atstovaujančios UAB „Ramunėlės“ vaistinės (toliau – Įmonė) prašymą, kuriuo prašoma sumažinti Įmonei 2025 metams skaičiuotiną 4 proc. valstybinės žemės nuomos mokestį iki 0,8 proc., nesant galimybės sudaryti žemės nuomos sutarties ne dėl Įmonės kaltės. Prašymas pridedamas prie aiškinamojo rašto.
Įmonė yra adresu Lyros g. 13, Šiauliuose. Nuomojamos žemės sklypo dalis sudaro 0,1889 ha, nuomos pradžia nuo 1999-12-29 iki 2024-12-29. 2025 m. vidutinė žemės sklypo rinkos vertė – 60159,92 Eur. Įmonė šiuo metu galiojančios valstybinės žemės nuomos sutarties neturi.
Įmonei valstybinės žemės nuomos mokesčio paskaičiavimai:
Taikant 4 proc. tarifą už 12 mėn. būtų paskaičiuota 2 406,40 Eur (60 159,92 Eur x 4 proc.).
Taikant 0,80 proc. tarifą, už 12 mėn. būtų paskaičiuota 481,28 Eur (60 159,92 Eur x 0,80 proc.).
Skirtumas sudaro 1 925,12 Eur (2 406,40 Eur – 481,28 Eur).

Įmonė valstybinės žemės nuomos sutartį galės sudaryti tik jai pateikus Žemės sklypo dalių, reikalingų statiniams eksplatuoti, planą (toliau – Funkcinis planas).
2019 metais Nacionalinės žemės tarnybos (toliau – NŽT) prie Aplinkos ministerijos Šiaulių skyriaus iniciatyva buvo organizuotas visų žemės sklypo Lyros g. 13 nuomininkų susirinkimas, siekiant susitarti dėl Funkcinio plano parengimo. Nepavykus rasti bendro sprendimo tarp valstybinės žemės sklypo nuomininkų, NŽT įsipareigojo žemės sklypo Lyros g. 13 nuomininkams parengti Funkcinį planą.
Savivaldybės taryba 2022-04-07 sprendimu Nr. T-126 „Dėl žemės sklypo dalies paėmimo visuomenės poreikiams“, atsižvelgdama į Dviračių transporto Šiaulių mieste vystymo schemą nusprendė inicijuoti žemės sklypo Lyros g. 13, Šiauliuose, dalies, reikalingos Dainų tako vientisumo užtikrinimui, paėmimo visuomenės poreikiams procedūrą, tačiau NŽT nusprendė nepradėti žemės paėmimo visuomenės poreikiams procedūros.
Savivaldybės administracija 2022-06-30 kreipėsi į teismą su skundu dėl NŽT sprendimo panaikinimo. Teismas 2023-07-04 Savivaldybės administracijos skundą atmetė.
Įmonė 2025-02-18 gavo NŽT raštą, kuriuo buvo informuota, kad Funkcinis planas nebus parengtas dėl objekto išskirtinumo bei dėl užsitęsusio teisminio nagrinėjimo proceso.
Atsižvelgiant į tai, kad valstybinės žemės nuomos sutartis negali būti sudaryta, kol nebus parengtas Funkcinis planas, taip pat, į tai, kad Savivaldybės administracija Funkcinio plano parengimui nuo 2023-07-04 neturėjo jokios įtakos (tuo metu pasibaigė teisminiai ginčai su NŽT), Savivaldybės administracija, vadovaudamasi Savivaldybės tarybos 2024-05-02 sprendimu Nr. T-150 „Dėl nuomos mokesčio už valstybinę žemę tarifų nustatymo“, siūlo nemažinti valstybinės žemės nuomos mokesčio Įmonei.


Sprendimo projekte aptariami klausimai reguliuojami Lietuvos Respublikos vietos savivaldos įstatymo 15 straipsnio 2 dalies 14 punktu, 16 straipsnio 1 dalimi, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio ir žemės nuomos mokesčio priedo už valstybinę žemę“ 1.8 papunkčiu, Mokesčių lengvatų teikimo taisyklių, patvirtintų Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu (suvestinė redakcija nuo 2025-07-11), 10.2 papunkčiu. 


Sprendimo projektu naujų teisinių reglamentavimo nuostatų nenumatoma. 
Sprendimu įgyvendinama LR Vietos savivaldos įstatymu Savivaldybės tarybai suteikta išimtinė kompetencija – sprendimų teikti įstatymais nustatytų mokesčių lengvatas savivaldybės biudžeto sąskaita priėmimas. 

Priėmus sprendimą, galimos pasekmės (nurodomos tiek teigiamos, tiek neigiamos galimos pasekmės). 
Priėmus teigiamą sprendimą teigiamos pasekmės – Įmonei, nesudarius (nepratęsus) valstybinės žemės nuomos sutarties, nebus taikomas padidintas tarifas. Neigiamos pasekmės – Savivaldybės biudžetas neteks dalies pajamų.
Priėmus neigiamą sprendimą – Įmonei, nesudariusiai (nepratęsus) valstybinės žemės nuomos sutarties, nebus suteiktos mokesčių lengvatos. Galimi teisiniai ginčai.


Priėmus šį sprendimą kiti Šiaulių miesto savivaldybės sprendimai nebus keičiami.


Papildomų teisės aktų sprendimo įgyvendinimui priimti nereikia.

Sprendimui įgyvendinti reikalingos lėšos (nurodoma, kiek biudžeto lėšų pareikalaus ar leis sutaupyti sprendimo įgyvendinimas). 
Įmonei sumažinus valstybinės žemės nuomos mokestį, Savivaldybės biudžetas netektų 1 925,12 Eur.  

Sprendimo projekto antikorupcinis vertinimas (jei tokį vertinimą reikia atlikti, nurodoma, kad pridedama Antikorupcinio vertinimo pažyma).

Sprendimo projektą parengė Šiaulių miesto savivaldybės administracijos Ekonomikos skyrius. Ekonomikos skyriaus vedėja – Aistė Petkuvienė. Tiesioginis rengėjas – vyr. specialistė, Brigita Mareckienė, tel. +370 41 383437. Projekto iniciatoriai: Advokato Mariaus Ramanausko kontora, Ekonomikos skyrius.

Numatomo teisinio reguliavimo poveikio vertinimo rezultatai.
Neatlikta ir nenumatyta.


Skyriaus vedėja			        		             		 	Aistė Petkuvienė



